Aurinko saattaa pilkahdella pääsiäisen aikaan, mutta ennusteen mukaan viikonlopun yleisilme on pilvinen. Kuva: Tapio Maikkola

Ilmatieteen laitos ennustaa Ouluun pakkasta koko pääsiäisen ajaksi. Kylmä sää on myös kuivaa.

- Tiukkaa tekee, nouseeko lämpötila edes aavistuksen plussalle, sanoo päivystävä meteorologi Jari Tuovinen.

- Yöllä on vielä sen verran pituutta, että päivälämpö pysyy nollassa tai pikkupakkasella. Siitä ei ole pitkä matka laskea miinukselle sitten.

Tuovisen mukaan pohjoisen ilmamassat pysyvät vuodenaikaan nähden selvästi normaalia kylmempinä. Oulussa pakkasta voi olla yöllä reippaastikin.

- Jos on selkeä yö niin ei ole mahdotonta, että lämpötila laskisi 15 pakkasasteeseen, Tuovinen sanoo.

Auringonpaistetta ei juuri ole luvassa Oulun pääsiäiseen. Selkeitä hetkiä voi olla, ja aamu voi valjeta kirkkaana, mutta pilvilautat alkavat kerääntyä jo aamupäivällä. Pääsiäissään yleiskuva on Tuovisen mukaan melko pilvinen.

Sateita sen sijaan ei ole luvassa. Jos kuuroja tulee, ne ovat paikallisia ja heikkoja, eikä niistä tule juuri kertymää.

Tuovisen mukaan pääsiäisen jälkeenkin voidaan vielä värjötellä pakkasessa, sillä ilmamassat ovat vuodenaikaan nähden selvästi tavallista kylmempiä.

- Ilmamassaa tulee Jäämereltä eikä se ole vieläkään kovin lämmintä. Mennään varmaan huhtikuun viimeiselle viikolle, ennen kuin sää muuttuu keväisemmäksi, nyt on usean viikon pituinen kylmä jakso tulossa, Tuovinen sanoo.

Katso paikkakuntakohtainen ennuste Kalevan Sää-sivulta.